Ian Neilson, onderburgemeester van Kaapstad, het Donderdag op ’n spesiale nuuskonferensie gesê Kaapstad is nou, halfpad deur die winterreënseisoen, in ’n baie sterker posisie as wat die stad aan die einde van die winter in 2017 was.
Ek wil weer alle Kapenaars bedank vir die enorme spanpoging om te verseker dat ons die somer oorleef het sonder dat die water opgeraak het.
Volgens Neilson kan watertariewe wat reeds in ’n boekjaar aanvaar is, nie verander word nie. Vir elke vlak van waterbeperkings is daar ’n stel tariewe. Indien daar van die huidige vlak 6B na ’n ligter vlak van waterbeperking soos vlak 5 oorgeskakel word, is daar goedkoper tariewe wat ingestel kan word.
Neilson sê die Kaapstad-metro wil by die nasionale departement hoor of daar nie ’n tussentydse stelselmatige verslapping van die waterbeperkings kan wees nie, sodat die watertariewe trapsgewys verlaag kan word eerder as om te wag tot einde Oktober en dan die beperkings eensklaps af te skaf.
“Aan die begin van die jaar was ons vasgevang in die nagevolge van ’n vernietigende en ongeëwenaarde droogte wat net vererger het. Die reënval was vir drie jaar in ’n ry aansienlik laer as in vorige jare en in 2017 is die laagste reënvalsyfer in die geskiedenis aangeteken,” het Neilson gesê.
Volgens Neilson het hy ’n ontmoeting aangevra met Gugile Nkwinti, minister van water en sanitasie, om nuwe planne te maak om te verseker dat Kaapstad in die toekoms beter toegerus is om ’n waternood te keer.
Noudat die nood verby is, wil die Kaapstad-metro die kennis wat in die tyd van die waterkrisis opgedoen is, gebruik om ’n toekomsplan uit te werk en te bepaal watter waterbronne gebruik moet word en hoe dit moet werk.
Die Kaapstad-metro en die nasionale departement van water en sanitasie moet om ’n tafel sit om ’n toekomstige droogteplan uit te werk wat doeltreffend is en die kleinste impak moontlik het op die ekonomie en die welsyn van die publiek.
Janine Myburgh, voorsitter van die Kaapse Kamer van Koophandel en Nywerheid, sê die term Dag Zero was ’n paniekerige reaksie op wat duidelik ’n langtermynprobleem is en dit het skade aan die toerismesektor berokken.